Torstein Hagens rederi Viking Cruises gir én million kroner til Redningsselskapet. Gaven gis som en takk for innsatsen Redningsselskapet bidro med under nestenhavariet av cruiseskipet «Viking Sky» i mars, skriver Redningsselskapet i en pressemelding.- Vi er svært takknemlige for denne gaven fra Viking Cruises. Midlene gir oss mulighet til å satse mer på utstyr og opplæring innen konseptet masseevakuering. Vi skal trene vårt eget personell slik at vi blir enda bedre rustet til å takle denne type hendelser i fremtiden, sier generalsekretær i Redningsselskapet, Rikke Lind. Redningsskøytene «Erik Bye» og «Mærsk» lå i beredskap mens evakueringen av cruiseskipet foregikk. Under de rådende forhold ble det besluttet at evakuering med helikopter var eneste trygge fremgangsmåte. Redningsselskapets skøyter var klare til å rykke ut dersom situasjonen skulle endre seg.I forbindelse med pengegaven sier cruise-reder Torstein Hagen, at summen av alle de frivillige og offentlige bidragene gjorde at passasjerer, mannskap og skip kom seg til havn i relativt god befatning.- Æren for det deles av mange, og jeg vil for alltid være takknemlig for at Redningsselskapet med RS «Erik Bye» og RS «Mærsk» var på plass ved Hustadvika, klare til å hjelpe, sier Hagen.Ifølge Redningsselskapet vil midlene bli brukt til å styrke ressursene ute i distriktene der slike scenarioer fort kan bli aktuelle. Cruise-reder Torstein Hagen er ifølge Kapital Norges nest rikeste med en formue på 52 milliarder kroner. Hagen har bygd opp Viking Cruises fra scratch og er bosatt i SveitsDet var 1.373 personer om bord da cruiseskipet Viking Sky fikk motorstans på havstrekningen Hustadvika ved 14-tiden lørdag 23. mars. Skipet var bare omtrent 100 meter fra å drive på grunn. Rundt 470 passasjerer ble heist opp i helikoptre.